2 Rotlhe re ka ithuta go le gontsi mo go se se diragaletseng batho ba ba itsegeng thata ba ba umakwang mo Baebeleng ba ba jaaka Aborahame, Sara, Moshe, Ruthe, Dafide, Esethere, moaposetoloi Paulo le ba bangwe. Le fa go ntse jalo, dipego tse di buang ka batho ba ba sa itsegeng thata le tsone di ka re solegela molemo. Go tlhatlhanya ka dipego tsa Baebele go ka re thusa go dira jaaka mopesalema a ne a dira: “Ke beile Jehofa fa pele ga me ka metlha. Ka gonne o kafa seatleng sa me sa moja, ga ke na go reketlisiwa.” (Pes. 16:8) Mafoko ao a kayang? Ngwana wa ntlha wa ga Kgosi Saulo e bong Jonathane e ne e le lesole la segatlhamelamasisi. Dafide o ne a re Jonathane o ne a le bonako go gaisa ntsu e bile a le maatla go gaisa tau. Letsatsi lengwe, Jonathane o ne a bona masole a le 20 a Bafilisitia a le mo thabeng. O ne a raya motsholadibetsa wa gagwe a re: ‘Re tla ba tlhasela fela fa Jehofa a re kaela gore re dire jalo. Re tla tlhasela Bafilisitia fa ba ka re re tle.’ Bafilisitia ba ne ba re: ‘Tlang re lweng!’ Banna bao ba babedi ba ne ba palama thaba ba bo ba lwa le masole ao go fitlha ba a fenya.